43 mans reeds vanjaar by inisiasieskole doodArgieffoto (Foto: Dingeman, Wikimedia Commons) Ten minste 43 mans is reeds tydens hierdie somer se inisiasieseisoen dood, het Des van Rooyen, nuutaangestelde minister van samewerkende regering en tradisionele sake, Dinsdag gesê. Van Rooyen het tydens sy eerste media-inligtingsessie sedert hy Sondagaand aangestel is as die hoof van die departement na net vier dae in die posisie as minister van finansies, gesê hy is baie bekommerd oor die onwettige inisiasieskole wat regoor die land opskiet. “Ouers en voogde moet verseker hulle stuur jong mans na geregistreerde inisiasieskole en seker maak dat hierdie skole voldoen aan die reëls en regulasies van die departement,” het hy gesê. Die meerderheid sterftes het in die Oos-Kaap plaasgevind waar 30 mans dood is, gevolg deur ses sterftes in die Vrystaat, drie in die Noord-Kaap, twee in die Wes-Kaap en een elk in Gauteng en Noordwes.